Jy's uniek | SARIE
In Parys, die kommersiële mekka van parfuum, hardloop 'n silwerdoekster in swart satyn met 'n spiraaltrap op. Sy kyk uit oor die stad wat romanties in die aandlug gloei, terwyl die held haar in die ware tradisie van 'n ou Hollywood-prent volg – betower deur haar skoonheid en die geur van haar parfuum. Hy soen haar hand; die oomblik is intiem.
Dis somer in Parys en vir die heel eerste keer word dié parfuumadvertensie op 'n perfekte aand aan 'n uitsoek-gehoor vertoon. Die kristalbottel skitter soos 'n juweel op reuse skerms in die stad se Grand Palais met sy hoë, imposante glaskoepel. Weerskante van die balsaal se spiraaltrappe flits die parfuum robynrooi en verloklik. Elke bottel bevat die ekstrak van nagenoeg 2 000 eksotiese rose, sê die parfuummeesters. Die ryk heuninggeur van die Mai de Grasse-roos en die vars sprankel-note van Bulgaarse rose sweef deur die lug – sekerlik so verleidelik soos in Cleopatra se tyd.
Parfumeurs skep intense emosies. Dis ons droom om te verras en intense plesier te verskaf – parfuummeester Jacques Cavallier
"Ek glo dit kan 'n klassieke geur wees soos Chanel No 5, wat in 1921 bekend gestel en steeds bo is, of 'n Trésor, wat al 18 jaar lank ons top-verkoper is. Hierdie geur is luuks en elegant, iets wat kortkom in vandag se parfuummark. Én die DNS is sterk – die roos is deel van ons tradisie, maar hier word dit op 'n intenser manier ingespan. Daar's iets gewaagds."
"Tot nou toe is hout meestal in mansen uniseks-geure gebruik. En ons wóú ook roos gebruik. Dít was die uitdaging: die meer manlike note teenoor die vroulike geurnote," sê Olivier. En dan vertel hulle 'n storie wat bydra tot die misterie van geur deur die eeue heen. Wie sou dink dat 'n essensiële olie waarmee vroue se sari's tradisioneel gegeur word, hul uiteindelike inspirasie sou wees? Tydens 'n besoek aan Indië om nuwe blom-geurnote – "daardie één spesiale noot wat die verskil sou maak" – te soek, het 'n verskaffer hulle onverwags gelei na iets wat hulle nié gesoek het nie: nagarmotha – 'n ekstrak van die papirus-wortel. "Ons was verras en bekoor. Die reuk is baie spesifiek, eksoties, iets wat ons nog nie ervaar het nie. Dis tegelyk rokerig en speseryagtig, selfs leeragtig.